CELEX: 32016R0663
Language: sl
Date: 2016-04-26 00:00:00
Title: Izvedbena uredba Komisije (EU) 2016/663 z dne 26. aprila 2016 o uvrstitvi določenega blaga v kombinirano nomenklaturo

29.4.2016   
            
            
               SL
            
            
               Uradni list Evropske unije
            
            
               L 115/16
            
         IZVEDBENA UREDBA KOMISIJE (EU) 2016/663
   z dne 26. aprila 2016
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih se blago iz stolpca 1 razpredelnice iz Priloge uvrsti pod oznake KN v stolpcu 2 na podlagi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) določeno obdobje še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 26. aprila 2016
      
         
            Za Komisijo
         
         
            V imenu predsednika
         
         Stephen QUEST
         
            Generalni direktor za obdavčenje in carinsko unijo
         
      
   
   
      (1)  UL L 256, 7.9.1987, str. 1.
   
      (2)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Elektronska naprava, ki se uporablja kot avdio vmesnik ali mešalnik zvoka (t. i. mešalnik z analogno-digitalnim pretvornikom in predojačevalnikom), ki meri približno 48 × 18 × 9 cm. Sestavljena je iz procesorjev zvoka in efektov, analogno-digitalnega in digitalno-analognega pretvornika ter ojačevalnika mikrofona, njeno ohišje pa je opremljeno z elementi za upravljanje in prikaz, različnimi analognimi, optičnimi in digitalnimi vhodi in izhodi ter vrati za FireWire.
                  Ima naslednje glavne tehnične značilnosti:
                  
                              —
                           
                           
                              hibridna povezljivost FireWire/USB2 (zmožnost povezave z napravo za avtomatsko obdelavo podatkov (AOP)),
                           
                        
                              —
                           
                           
                              mešalnik z 28 vhodi z možnostjo učinkov digitalne obdelave signala,
                           
                        
                              —
                           
                           
                              posebna mešalna programska oprema,
                           
                        
                              —
                           
                           
                              ločene vtičnice za slušalke na sprednji plošči; vsaka vtičnica ima lastno nastavitev nivoja glasnosti, ter
                           
                        
                              —
                           
                           
                              LED ura na sprednji plošči za prikaz stanja.
                           
                        Naprava je namenjena digitalni glasbeni produkciji v studiu ali na prireditvi v živo. Lahko deluje na dva načina: v povezavi z napravo za AOP ali samostojno.
                  Kadar je povezana z napravo za AOP, se uporablja za pretvorbo in obdelavo zvočnih signalov iz zunanjih virov zvoka ter predojačevanje signala mikrofona. V samostojnem načinu delovanja se lahko uporablja kot mešalnik zvoka z integriranimi efekti.
               
               
                  8543 70 90 
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 5(E) k poglavju 84 ter besedilo oznak KN 8543 , 8543 70  in 8543 70 90 .
                  Ker ima naprava posebno funkcijo, ki ne zajema obdelave podatkov (predojačevanje in mešanje zvoka), jo je treba uvrstiti pod tarifno številko, ki ustreza njeni funkciji ali, če to ni mogoče, pod preostale tarifne številke.
                  Funkcija te naprave ni podrobneje zajeta pod nobeno drugo tarifno številko iz poglavja 85. Naprava se šteje za mešalno enoto, zajeto pod tarifno številko 8543  (glej tudi pojasnjevalne opombe harmoniziranega sistema k tarifni številki 8543 , četrti odstavek, (4)).
                  Napravo je zato treba uvrstiti pod tarifno številko KN 8543 70 90  med druge stroje in aparate s posebnimi funkcijami, ki niso navedeni in ne zajeti drugje v poglavju 85.